LidanRubinov/Halacha-QA huggingface dataset:
שאלה: האם יש עוד אלים: למה נאמר "מי כמוך באלים." האם נתן להסיק מכך, שהאלוהים אינו אל יחיד, ויש עוד אלים?
תשובה: א. אין להסיק מכך שום דבר אלא בא לפאר את שם ה' לעומת מה שאחרים חושבים שנקראים אלים ומדמים שיש להם איזה שהוא כח. ב. לפעמים המקרא שואל שאלה רטורית כדי לתת תשובה ניצחת כמו שילד שואל מי האבא הכי טוב בעולם כדי לענות שאבא שלו הכי טוב. הרב רואי מרגלית.
שאלה: ספירות: מה המשמעות של 7 הספירות בספירת העומר? האם יש משמעות מעשית לספירות? עד כמה באמת ניתן להבין ולהפנים את 7 הספירות בפרט וכלל דברים קבליים? שאלה כללית יותר - מהי קבלה?
תשובה: נתחיל בשאלתך השנייה, עניין הקבלה הוא הבנת השורשים הפנימיים של המציאות ושל התורה מצד התקשרותם לבורא עולם, ברור שעניינים אלו נוגעים ברומו של עולם והזכרת שמותיהם של אותם המידות  הספירות בזמן ספירת העומר, מעידה על מעלתם העצומה של ימים אלה על בניין החיים, מתוך יסודות הבריאה. ודאי,שמי שמתקן בשורש, יש מתוך כך, גם השפעה מעשית על תיקון העולם, הנראה בעיניים החיצוניות.
שאלה: דגש בפסוק "מי כמוכה באלים...": מי כמוכה באלים י, מי כמוכה. למה יש דגש רק ב "כמוכה" השני ולא בראשון?
תשובה: על הפסוק הזה יש דרשה, שכיון שכתוב במדרש שפסל מיכה עלה איתם בים, שלא יישמע: " מי כמכה באלים ה', מיכה". הרב רואי מרגלית.
שאלה: בורר במשחקים: אני יודע שאסור למיין בשבת, אולם אני תמה האם הסיטואציה הבאה הינה מיון: יש לילדיי משחק הקרוי "מה ההפך שלי", ובו יש להתאים לכל קלף מצויר את הפכו (גדול לקטן וכו). כך שאני מקבל ערמה עם n קלפים (n טבעי וזוגי גדול ממש מ-2), וממין אותה ל- n 2 זוגות קלפים. האם זה מותר בשבת?
תשובה: אינ מכיר את המשחק אך אם הוא מחיב מיון יש בכך משום ברירה.
שאלה: כשרות מסעדות: לפי מה ניתנת כשרות למסעדות ולדוכנים? כיצד אני יכול לדעת היכן כשר? היכן יש הפרדה של בשרי וחלבי? אם תוכלו לפרט על כך אני אשמח מכיוון שרק עכשיו התחלתי לשמור ואני צריך עזרה בנושא.
תשובה: דיני כשרות רבים הם, ויש משגיחי כשרות שזה תפקידם לשמור שהכל יתנהל ע"פ ההלכה, ולכן מקום מסודר שיש לו תעודה מטעם הרבנות המקומית או כשרות אחרת מוכרת, מוחזק ככשר. כמובן שיש כשרויות שמחמירות יותר ומהודרות יותר, ויש אנשים שמהדרים לאכול רק מכשרויות אלו. הרב רואי מרגלית.
שאלה: נסיעה לכנס בחו"ל: אני בן 30 עובד במשרד רו"ח כיועץ מס בינלאומי. המשרד שאני עובד בו הינו חבר ברשת בינלאומית אשר מקיימת כנסים מקצועיים פעמיים בשנה. השנה הבוס שלי הציע לי להתלוות אליו לנסיעה. יצויין כי בכנס יש הרצאות הקשורות לתחום עבודתי. האם יש לי בעיה לנסוע לכנס מבחינת יציאה לחו"ל?
תשובה: מכיון שהנסיעה קשורה לעבודתך היא צורך פרנסה והיא מותרת.
שאלה: אשה מתייגת תגים: האם מותר לאשה לתייג תגים בספר תורה?
תשובה: אישה אינה חייבת בכתיבת ס"ת ולכן אינה כותבת ס"ת, גם לא תגים.
שאלה: ת על החזרי נסיעות: אנו עמותה הפועלת על בסיס תרומות, במסגרת החיסכון וזהירות בכספי תורמים קבענו עם העובדות כי על כל נסיעה שלהן בפועל ע"י הצגת כרטיסי נסיעה הן תקבלנה החזר נסיעות וזאת נקבענו מראש טרם כניסתן לעובדה לאחרונה התברר לנו כי החוק קובע כי נסיעות הן רכיב שכר (המחוייב במס וביטוח לאומי) ולכן בכלל לא משנה אם היא נסעה או לא וגם אם היא אומרת במפורש שהיא לא נוסעת יש לשלם לה עבור כל יום דמי נסיעה, ועוד אומר החוק כי עובד בכלל לא יכול לותר על תנאי שנקבע בחוק. השאלה: 1. מה תופס כלפי שמיים? הסכם שנעשה בינונו בהסכמת שני הצדדים או החוק? 2. אם החוק קובע, האם צריך להחזיר לכל עובד את כל הסכום מיום תחילת עבודתו, והאם זה צריך להיות מלווה בריבית פיגורים 3. מה עושים עם עובדות שכבר אינן עובדות ושלא נצליח לאתר 4. בכלל, כלפי שמיים האם יש לנו גזל כלפי העובדות למרות שזה נעשה בידיעתן ובהסכמתן בכניסתן לעבודה
תשובה: 1. בדרך כלל בענייני עובדים ומעבידים מנהג המדינה קובע. 2. אין לשלם ריבית. 3. אינך חייב להוציא הוצאות ע"מ לאתר עובדות שעזבו. 4. זה לא גזל כי פעלת בהסכמתן אלא שהיתה כאן טעות וייתכן שהן תמחלנה לך למפרע או שהן תגענה אתך לפשרה.
שאלה: גילוח לבעל זקן לפי האר"י: לפי מנהג האר"י מסתפרים בשלושת ימי ההגבלה לכבוד חג השבועות. האם ניתן לפי זה להתיר להסתפר גם לכבוד יום העצמאות גם לנוהגים כאר"י, אם איסור הגילוח לפי האר"י אינו בגלל אבלות אלא מסיבות קבליות אז מה זה משנה אם אני לא מתגלח אפ בל"ג בעומר?
תשובה: לפי הארי אין מסתפרים כל ספירת העומר לא בגלל אבלות אלא מסיבות שבנסתר, אפילו לא בל"ג בעומר. אך כמדומני שגם הוא היה המתיר לבעל ברית או לחתן. הרבנות הראשית לא רצתה להכריע בשאלה זו הנוגעת לכלל ישראל. אך הרב ניסים הסתמך על ר"ח פאלאג'י ופסק שמי שרוצה יכול לסמוך על היתרו.
שאלה: גניזת כל מה שנוצרים מדפיסים: הרב פסק שצריך לגנוז ספרים שהדפיסו נוצרים. האם הדברים אמורים רק בתנ"ך, או גם בכל ספר שהוא המודפס בידי נוצרים, כגון: ספרות, גאוגרפיה, מדעים שונים, כלכלה, ספרים על אומנות ועל אמנות,ועוד.
תשובה: רק לגבי כתבי קודש שלנו צריך לגנוז.
שאלה: מעשר כספים במינוס-מצוה הבאה בעבירה: למה פסק הרב לתת מעשר כספים גם במצב מינוס? הרי בזבוז כספים במצב מינוס וחובות זה לא טוב. כמו כן, נתינת מעשר כספים במצב מינוס וחובות זה לא טוב. ובנוסף לכך זה מגדיל את המינוס ומרחיק יותר את האדם מאיזון תקציבי. האם מותר לעשות עבירה כדי שהמעשר לא יהיה פחות חשוב ממותרות?
תשובה: רוב האנשים שמצויים דרך קבע במינוס מסוגלים לשלוט בהוצאתיהם רק כאשר הם עומדים לקראת ההגבלה שהבנק קבע. לכן אם נאמר להם שלא לתת מעשר כספים כשהם במינוס הם ישארו תמיד במינוס ותמיד לא יתנו מעשר כספים. לכן כתבתי שאם מצב המינוס הוא כרוני, אזי יתנו מעשר כספים כשהם במינוס.
שאלה: מקווה טהרה לפני החופה: אנחנו חילוניים גמורים. בתנו עומדת להינשא בקרוב, וכחילונית היא מסרבת ללכת למקווה ערב החתונה, ומודאגת מאד מדרישת הרב שביקש פתק המאשר שטבלה במקווה. היא מסרבת לשקר בעניין זה או לתת תשובה מתחמקת. איך מוצאים מראש רב שיכול לעמוד בפער כזה בין חילונית לבין טקס יהודי של חופה שבו היא מעוניינת, ולהסכים לערוך את הטקס?
תשובה: איני מבין למה הבת מסרבת ללכת למקווה? האם יש איסור לחילוניים לטבול במקווה? הטבילה היא חלק כל כך יפה בהתכוננות לקראת החתונה. כנראה שהכלה קבלה רושם מוטעה על הטבילה ותפקידה. אני מניח שאם היא תבין נכון את התפקיד שהטבילה ממלאה ההתנגדות שלה תתהפך להסכמה. אני מציע לפנות למשרד רבני צוהר. הם מכירים את התחושות של הכלות החילוניות ורגישים לנושא. ניתן להשיג אותם בטלפון 089152280 ולבקש קשר עם אחד הרבנים או היועצים שיסבירו את הדבר וגם ימליצו על מקווה סימפטי שנעים לבוא לשם. אני משוכנע שדעתה של הבת תשתנה לחלוטין לאחר שתהיה שם.
שאלה: תספורת תלמידים בספירה: אני מחנך כיתה בה גיל הילדים מעל גיל מצוות. בבית הספר אנו מקפידים על לבוש הולם כגון צווארון וכדומה, כמו כן אנו מקפידים על אורך שיער, ולעיתים מבקשים מהתלמידים להסתפר על מנת שהאוירה תהיה מתאימה לבית-הספר. דא עקא שבימי הספירה יש מהתלמידים שלא הקפידו להסתפר כראוי קודם לימי הספירה, ועתה צמחה רעמה, לדעתי - והם מתרצים עצמם שעכשיו אסור להסתפר. מה ניתן לעשות בענין?.
תשובה: אין היתר להסתפר בימי הספירה אלא אם כן מסיבות של בריאות או אם השערות כל כך גדולות שהם מהוות חציצה לתפילין ואז מותר לספר רק את המקום שבו יש חציצה. ואולם איני יודע מהו הגודל של השער המהווה חציצה. אך בעוד עשרה ימים ל"ג בעומר ואפשר להסתפר.
שאלה: מאבק על א"י ולא על חילול שבת?: המאבק על ארץ ישראל מובן לי מאוד. אבל חרדים שאיתם אני מדבר שואלים אותי על העדפת מצוה זו על פני חילול שבת בפרהסיה שמתפשט למשל - כלומר: מדוע אתם לא יצאתם בעוצמה דומה על דברים לא פחות חמורים מזה?
תשובה: לפני כמה חודשים הצעתי לאישיות חרדית בכירה שארגנה כנס גדל למען השבת ביד אליהו להזמין לכנס גם את ישיבות ההסדר וראשיהן. לצערי הן לא הוזמנו. לא היו מעונינים שישתתפו. בכל זאת רבנים מאלון מורה ומיצהר ועוד רבנים השתתפו בכנס. זו רק דוגמא אחת מני רבות של הוצאת שם רע על נאמני ארץ ישראל שכל דבר שבקדושה יקר להם לא פחות מאשר למשמיציהם. מאבק החרדים על השבת - עפ"י התורה?
שאלה: נוסח מתאים בדיבור עם אשה: האם מותר להתחיל שיחה עם בחורה ב"היי", "מה נשמע", וכו? והאם לה מותר להתחיל אתי שיחה ככה?
תשובה: מותר לדבר שיחה עניינית ונימוסית ולא של חיבה וקלות ראש, כגון: מותר לומר לשכנה כי אם לא תאמר עצם ההתעלמות לפעמים מעליבה וכן על זה הדרך, וגם כך ראוי למעט. הרב רואי מרגלית.
שאלה: היתר מכירה: מה זה היתר מכירה?
תשובה: היתר מכירה נעשה בשנת השמיטה (בדומה למכירת חמץ) בין החקלאי היהודי לבין הגוי באמצעות הרבנות, ובו קונה הגוי את העצים ושטח יניקתם באדמה בלבד (כי אסור למכור קרקע לגוי בא"י), ובזה נפטרים העצים מחיובי שנת השמיטה כמו מכירה של פירות אלו בשביעית (ויש בזה הרבה פרטים ואין כאן המקום לפורטם). הרב רואי מרגלית.
שאלה: השאלת מחשב לחילוני לשבת: רציתי לדעת האם ניתן להשאיל לחבר שאינו שומר תורה ומצוות מחשב ביום חמישי בערב עד יום ראשון?
תשובה: אם הוא שואל את המחשב במיוחד לשבת אי אפשר להשאיל לו.
שאלה: ביפר שמצפצף לכהן באמצע ברכת כהנים: אם יש כהן שהוא איש ביטחון ומצפצף לו הביפר באמצע ברכת כהנים, האם מותר לו לעזוב את ברכת כהנים?
תשובה: צריך להתנהג בדיוק כמו שהיה מתנהג שלא בשעת תפילה. הרב יוסף וייצן.
שאלה: יציאה לשליחות בתקופת ההתנתקות: יש לי אפשרות לצאת לשנת שליחות בדרום אמריקה. היציאה לשליחות תהיה בסוף השנה בימים המיועדים לביצוע תוכנית ההתנתקות. ההרגשה לעזוב את הארץ לשנה בזמן כזה היא קשה מאוד למרות שמטרת השליחות היא קירוב יהודי הגולה ליהדותם ובעז"ה שיבתם ארצה. מהי דעת הרב באופן כללי על יציאה לשנת שליחות. האם צו השעה הוא להשאר בארץ או שמא עליי להתגבר על ההרגשה הקשה ולצאת לשליחות?
תשובה: יציאה לשליחות לחו"ל היא דבר חשוב בתנאי שהיא לשם שמים. אך חיוני שתימצאי בסביבה בה תוכלי לתרום תרומה משמעתית וגם תוכלי לשמור על עצמך שלא תרדי מבחינה רוחנית ומוסרית. כל התנאים הללו הם הכרחיים ואם חסר אחד מהם מומלץ להשאר בארץ. אם אכן מדובר בשליחות למקום שעונה על האמור יש מקום לצאת גם בתקופה זו של מאבק על ישוב ארץ ישראל, אנו מקווים שעוד בטרם תצאי יהפך הכל לטובה.
שאלה: אבן משחזת לבשרי וחלבי: האם אפשר להשתמש באותה אבן משחזת לחדד סכין חלבי ובשרי? האם תהיה אותה תשובה לאבן-יד (אשר לא מחממת כלל) ולאבן מונעת מנוע, אשר עלולה לחמם בעבודה בלתי זהירה?
תשובה: לדעתי אין בזה בעיה, מפני שזה לא מגיע לחום המסוגל להפליט את הבלוע.
שאלה: להכשיר כלים שבלעו חמץ: במקום עבודתי לא נעשתה מכירת חמץ. האם כלי החמץ מותרים בשימוש לאחר הפסח? נעשה בהם שימוש גם במהלך הפסח.
תשובה: הכלים אינם אסורים.
שאלה: תגובה ל"בורר": הרב נשאל לגבי משחק מסויים המצריך מיון בהתחלה, והרב אמר שאם צריך למיין - זה אסור. אבל הרי זה ברירה לשימוש מיידי ואם כן מה הבעיה?
תשובה: ברירה מיידית מותרת רק באוכל מפסולת. איני יודע איך נעשה המיון במשחק האמור.
שאלה: למה המאבק רק על הארץ - המשך: הבנתי מהרב יעקב אריאל שבאמת היינו צריכים לצאת למאבק גם על השבת. אבל מה לעשות שלא כך פני הדברים, ולא שמענו הרבה על הפגנות למען השבת לעומת כל הפעילות (הברוכה) למען ארצנו והתפילות בכותל וכו. וחוזרת השאלה: מה מיוחד במצות ישוב הארץ?
תשובה: לא הרבנים מארגנים את ההפגנות ולא הם קובעים את סדר העדיפויות. מי החליט למשל שהפגנה על פינוי קברים חשובה יותר מהפגנה על שבת? ומי החליט שכביש בר אילן חמור יותר מקניון או משחק כדורגל בליל שבת? על כל זאת גם ארץ ישראל היא מצוה חשובה ואדרבה היא שקולה כנגד כל המצוות. ועיין גיטין ח "כותב עליו אונו אפילו בשבת". אם הדבר היה נמסר לחכמי הדור הם היו קובעים סדר עדיפויות עפ"י התורה.
שאלה: איסור בנים לעבור בין שתי בנות: אני יודעת שיש איסור על בן לשבת או לעבור בין שתי בנות. למה זה ואיפה זה כתוב בדיוק?
תשובה: אשה דוקא מצד מעלתה יש כוחות טומאה נגדיים שרוצים להידבק אליה בבחינת "זה לעומת זה עשה אלוקים", ולכן אין לעבור ולא לשבת בין שתי נשים (פסחים קיא ורש"י שם). הרב רואי מרגלית.
שאלה: חשמל בשבת: הדלקת מחשב בשבת אסורה כמו כל מוצרי החשמל, אבל על איזה איסור עוברים כשמקלידים במחשב שמופעל כבר מערב שבת?
תשובה: ההקלדה היא מלאכת כותב. אומנם יש דיונים אם זהו הכתב האסור מהתורה אולם אין ספק שהדבר אסור.
שאלה: לשבור את הצום ולצום שוב: כשבוע לפני צום עשירי בטבת התחלתי עבודה חדשה, ובצום עצמו היה לי מאוד קשה, כך שבערך ב13:00 שברתי את הצום. האם אני מחוייב לצום מחדש, או שנתינת צדקה יכולה לעזור במקרה הנ"ל?
תשובה: לא שייך תשלומין על זה, ואם היית חולה באותו יום, אתה פטור.
שאלה: שקית "קוקי" בתנור : האם אפשר לאכול אוכל שחומם בשקית "קוקי" (שקית אטומה שמסייעת באפיה) בתנור לא כשר (מבשלים בו חלב ובשר בלי להמתין) לכתחילה? ובדיעבד?
תשובה: לכתחילה לא ראוי לעשות זאת, אבל נראה לי שאם אפו בה התבשיל מותר.
שאלה: הפסד חזרת הש"ץ בגלל אריכות בתפילה: אני ברוך ה מתפלל הרבה זמן. פעם הרגשתי ממש נהדר עם זה אבל עכשיו פחות. הבעיה שלי היא שעד שאני גומר את תפילת י"ח, הש"ץ כבר נמצא לפחות באמצע חזרת הש"ץ, ובגלל זה אני מפסיד הרבה פעמים "אמן" "וברוך הוא." וראיתי פעם שבכל יום צריך להגיד ד קדושות 10 קדישים 100 ברכות ו90 "אמן", ובעצם אני מפסיד אותם. ורציתי לשאול האם זה שאני מתפלל הרבה זמן ובכוונה, ומפסיד את האמירות הללו, האם ייחשבו לי או לא?
תשובה: טוב מאד שאתה מתפלל מתוך הלב ובכוונה. אבל כדאי לא להפסיד באופן קבוע קדושה וחזרת הש"ץ. ולכן נכון להתרגל לכוון בתפילה ולהתפלל בריכוז ולהספיק לסיים לפני חזרת הש"ץ. ורק מפעם לפעם להאריך ולא בקביעות אלא כאשר יש התעוררות מיוחדת.
שאלה: לבישת שמלת כלה אדומה: חברתי ואנוכי עומדים לבוא בברית נישואים בעוד מספר חודשים. לחברתי תמיד היה חלום לעטות תחת החופה שמלה בצבע אדום-בורדו (קטיפה). שמלה זאת הינה כמובן צנועה לעילא ולעילא לפחות מבחינת המחשופים שאין בה. האם ישנה בעיה הלכתית עם רצונה זה?
תשובה: אין בהלכה התיחסות לצבע הבגד של הכלה. הכלל תמיד ללבוש בגדים צנועים ושמכסים כל מה שצריך להיות מכוסה. וצנועים שאינם מבליטים את האדם ואינם מושכים תשומת לב מיוחדת כי כל כבודה של בת מלך פנימה. אין לכלה למצוא ענין להתבלט ולהיות שונה ובזה מושכת את העין של אחרים. וגם מן הנכון להקשיב לרצון ההורים שהביאוכם עד ליום הגדול יום הנשואים. אם הבגד המבוקש עומד בתנאים הנ"ל אין מניעה ללובשו.
שאלה: קעקועים : אני לא מבין מדוע אסור לעשות קעקועים.אני מאמין גדול בקדוש ברוך הוא ואני רוצה לעשות קעקוע של מגן דוד או משהו דומה.בנוסף כיום ניתן להוריד את הקעקוע בעזרת לייזר כאילו לא היה ולכן אני לא מבין מדוע אסור לעשות קעקוע!!!! והאם תוכל להפנות אותי לתורה למקום בו האיסור הנ"ל נמצא.שאלה זאת מטרידה אותי ואת כל חברי נשמח לתשובה מהירה.
תשובה: האיסור נכתב בתורה בפרשת קדושים פרק י"ט פסוק כ"ח. ובשלחן ערוך יורה דעה סי' ק"פ. אבל אני רואה שאתה רוצה להבין את טעם האיסור. יש דברים שמבינים בגיל צעיר ויש דברים שמבינים בגיל מבוגר יותר, ויש דברים שרק מי שעסק בתורה שנים רבות הוא מבין. אני מבטיח לך שאחר שתלמד הרבה תורה תבין היטב מדוע אסור לעשות קעקוע. יש לזה טעמים גלויים ויש טעמים נסתרים.
שאלה: מזוזה במרפסת ועוד: א. האם מזוזה בדלת יציאה למרפסת סגורה קובעים בימין היציאה או ימין הכניסה? ב. כנ"ל בדלת יציאה לחצר. ג. האם חדר קטן כגון מזוה או חדר ארונות חייב במזוזה?
תשובה: א. אם המרפסת קטנה, מניחים את המזוזה בימין הכניסה מהמרפסת לבית. אולם אם היא גדולה, היא נחשבת כחדר בפני עצמו, ומניחים המזוזה בימין היציאה מהחדר למרפסת. ב. בפתח הפתוח לחצר, תמיד המזוזה תהיה בימין הכניסה מהחצר לבית. ג. אין צריך מזוזה.
שאלה: צליית כבד: האם צריך לצלות כבד על רשת מיוחדת, או שאפשר לעשות זאת על הרשת שמשתמשים בה לדברים אחרים? אם אני אקח רשת ואניח אותו על מנגל דולק האם זה נחשב ליבון?
תשובה: נהגו כל ישראל שיש להם רשת מיוחדת לצליית כבד. אמנם, אם אין שתי רשתות, בדיעבד אפשר להשתמש ברשת אחת לצליית כבד ולצליית דברים אחרים. הנחה ישירות על האש נחשבת כליבון, אך מכל-מקום נהגו שלכתחילה תהיה לכבד רשת מיוחדת.
שאלה: להוליד בזקנותו: היכן כתוב שעל אדם להוסיף ללדת ילדים בזקנותו למרות שכבר יש לו בן ובת, כפי שאתם מציינים בשאלה, האם זה נאמר לפני או אחרי החרם על אדם שנושא שתי נשים?
תשובה: חבר יקר. המקור למצוות לא תהו בראה לשבת יצרה גם לאחר שיש לאדם בן ובת נלמד מהגמ' ביבמות סב ב שם מובא בשם רבי יהושע. היה לו ילדים בילדותו יהיו לו בנים בזקנותו. ונפסק כדעתו ברמ' בהלכות אישות פרק טו הלכה טז. ושם הגדיר את המצווה כמצווה מדברי סופרים. מצווה זו לא משתנה בגלל החרם. ובאבן העזר ס' א' סעיף ח' דן עד כמה חייב לשאת אישה בת בנים למרות שיש לו הרבה בנים.והתיר לשאת אישה שאינה בת בנים כדי שלא יהיה מריבה בתוך ביתו. ואחד מהטעמים של החרם כדי שלא תהיה מריבה בתוך ביתו של האדם. כך שאין להתיר משום כך חרם דרבינו גרשום.למרות שיש שיטת ראשונים  ריטב"א יבמות סד.  שהתירו משום מצוות לערב שישא עוד אישה על אישתו או יגרשה על כורחה.בכל אופן לדעת רוב הראשונים אין להתיר לצורך המצווה רבנן את החרם. להלכה דנו שאפילו לצורך פריה ורביה צריך היתר מאה רבנים בכדי להתיר את החרם. הלכה למעשה ודאי שבכל השאלות האלו יש לעשות זאת בבית דין רבני.
שאלה: כתיבת ספר תורה בימינו: האם גם בימינו מצווה לכתוב ס"ת -- או די ברכישת ספרים? מה עדיף -- לרכוש ס"ת שלם עכשיו ולהשלים האותיות, או למנות סופר שיכתוב עבורי משך שנה מתחילת הספר?
תשובה: גם בימינו יש מצווה לכתוב ס"ת. ועדיף למנות סופר שיכתוב עבורו, ולא לקנות ס"ת שלם. הרב שריה דבליצקי.
שאלה: לבוש חיצוני-שאלה והנהגות: קראתי את התשובה של הרב בנושא החולצה הלבנה שעדיף ללבוש טרנינג כמו כל חבריי אבל אם אהיה בעזרת ה בישיבת הסדר או בגבוהה האם אוכל להתלבש בלבוש כמו בן תורה? (חולצה לבנה) ששם כל אחד לובש כרצונו? ועוד שאלה האם ח.נ ביאליק היה אדם חוטא ומחטיא את הרבים? והאם הרב צבי יהודה הכיר אותו? ומה חשב עליו רבינו או מרן הרב קוק זצ"ל?
תשובה: כאשר תהיה בישיבה גבוהה בעזרת ד' תתלבש כמו שאר התלמידים ותשתדל לא להיות שונה בלבושך. אך מותר לך לשאוף לעלות מעלה בתורה ואין אתה צריך בזה להגביל את עצמך ובענין זה אין אתה צריך להיות כמו כולם. חזק ואמץ בתורה. העיקר הפנימיות לא החצוניות. לשאלה השניה לא ידוע לי שהיה מחטיא. שמעתי שהיה מתיחס בחיוב למסורת ובכנסים התרבותיים שהיה מארגן בשבת לא הרשה לחלל שבת. הרב צבי יהודה פגש אותו ונתן לו את הספר אורות התשובה של הרב, והוא התרשם מאד מהספר.
שאלה: יהדות אתיופיה: האם אתיופים נחשבים כיהודים? הרי ישנם המון רבנים שפוסקים שלא?
תשובה: לא דייקת. הרדב"ז שדן לראשונה במעמד יהודי אתיופיה הסתפק (לא החליט) באשר ליהדותם בגלל הנתק הארוך שבינם לבין יתר אחיהם בני ישראל וכן באשר לכשרות ייחוסם. לכן הצעת הרבנות הייתה לחדש את בריתם עם עם ישראל ע"י הטפת דם ברית וטבילה בכך נוציא אותם מכלל כל חשש וגם נכשיר את ייחוסם. ודאי שלא נטיל עוד ספק בכשרותם.
שאלה: כשרות מסעדות: כיצד אפשר לסמוך על כשרויות במסעדות, הרי אנחנו יודעים שיש רמאויות בלי סוף?
תשובה: הכי טוב לברר עם המשגיח של המקום מה מידת הכשרות, ולהבין בין השורות של דבריו האם אפשר לסמוך על הכשרות שם או לא.
שאלה: השבת אבידה - כיפה בטרמפיאדה: מצאתי כיפה קטנה ליד טרמפיאדה בה ירדתי. המקום משמש גם למעבר של חיילים מתחנת אוטובוסים קרובה לכיוון מחנה צבאי המצוי באיזור. מה עלי לעשות, לפי הדין, ולפנים משורת הדין? האם זהו יאוש שלא מדעת, או שמא הרי זה כמעות שאדם עשוי למשמש בהם בכל שעה ומן הסתם בשעת המציאה כבר חש באבידתו והתייאש ממנה? ומענין לענין: האם גם היום ניתן לומר כי אדם ממשמש בכיסו ובמעותיו כל שעה (לכאורה החוש מכחיש זאת), או שמא אבידת כסף כיום היא יאוש שלא מדעת?
תשובה: היות והוא איבד אותה במקום ציבורי, יש להניח שברגע ששם לב שהכיפה אינה על ראשו הוא התייאש, ולכיפה אין סימן מובהק בדרך כלל. בנוסף, הוא יודע שיש שם גם אנשים לא הגונים, וסביר מאוד שהוא לא יקבל אותה חזרה. לכן יש כאן יאוש מהאבידה.
שאלה: צביעת תפילין: בענין תיקוני צבע בתפילין - א. האם חובה לומר "לשם קדושת תפילין" לפני הצביעה, או ניתן להסתפק במחשבה? ב. מה לעשות בדיעבד אם צבעתי ולא אמרתי ( ואולי לא חשבתי ) : "לשם קדושת תפילין"?
תשובה: לכתחילה צריך לומר בפה "לשם קדושת תפילין", אבל בדיעבד מספיקה מחשבה.
שאלה: מכנסיים או גרביים?: מה עדיף יותר - לבישת חצאית ומתחתיה מכנסיים (ובאופן שהחצאית איננה קצרה אלא 3 4) או לבישת גרבים רגילות מתחת לחצאית. כלומר, האם ניתן לטעון שיש בלבישת מכנסים מתחת לחצאית צניעות יתירה מגרביים ולכן נעדיף אותם, או שכיוון שנפסלו כבר מכנסים ללבישה אין מחפשים אחר טעמים להתירם?
תשובה: לבישת חצאית באורך שלושת רבעי, ומתחתיה גרביים כהות המגיעות לפחות עד הברך עדיפה יותר מלבישת מכנסיים שיש בהם צדדים לאיסור. אולי אפשר להקל במכנסיים רק לבת הסובלת מקור בימים קשים או בשעת טיול בהרים שאז מן הראוי שהרגליים תהינה מכוסות עד למעלה. וכמובן, כשבת נמצאת במסגרת עם בנות נוספות, יש להתחשב במה שמקובל ונהוג באותו מקום שלא תהיה פריצת גדר.
שאלה: חבר שהתאהב בגויה: חבר טוב שלי טייל בברזיל והתאהב שם בגויה גמורה. הוא הביא אותה לארץ ומתכוון לגייר אותה. כדי שלא יגרשו אותה היא אמרה שהיא מתכננת לטייל כמה חודשים בארץ, אולם אם אדווח למשרד הפנים (ביררתי איתם - ניתן לדווח) שהיא מתכננת להישאר לצמיתות, היא תגורש. אני יודע שבכך אני אגרום לחברי לעוגמת נפש, ואני מפחד שיהיה עלי קיטרוג אם כי אני רוצה לעשות זאת כדי לתקן, ואני חושב שחברי התאהב בה מהסיבות הלא נכונות והגיור שלה יהיה פיקטיבי בלבד. מה עלי לעשות?
תשובה: לדעתי עליך לדווח למשרד הפנים. ובזה אתה עושה חסד גדול לחברך, ומציל אותו מצרה. לא רק מבחינה יהודית הקשר הזה לא טוב, אלא גם מהבחינה האישית. יש סבירות גבוהה שהאהבה לא תאריך ימים ותתהפך לצרה. כי הקשר חיצוני ומנוגד לעצמיות הפנימית שלו.
שאלה: ברכת האילנות על עץ עורלה: ברשותי עץ פרי הדר הנמצא ב-3 שנותיו הראשונות. נותרו בו מספר פירות משנה שעברה. האם פירות אלו מעכבים את ברכת האילנות אע"פ שיש בו פריחה חדשה? האם עדיף לקוטפם ולהשליכם לפני ראש חודש ניסן כדי לא להיכנס לספק?
תשובה: אמנם אין לברך ברכת האילנות על עץ ערלה, ויש לבחור עץ אחר שפורח ואינו ערלה, אך ברור שגם אם נשארו פירות ערלה על העץ ויש פרחים חדשים שבע"ה ייהפכו לפרי וכבר אין בהם ערלה, מותר לברך ברכת האילנות והרי הם בכלל ליהנות בהם בני אדם. בברכת התורה והארץ, הרב יואל פרידמן
שאלה: ברוך שם כבוד מלכותו לעולם ועד: מה הפרוש של ברכת השם הרי אי אפשר לשבח את הקב"ה בעצמו? כמו כן אומרים ברוך הוא וברוך שמו מה הכוונה שמברכים גם את שם הקב"ה?
תשובה: א. אפשר לשבח את הקב"ה על כל הדברים שהוא עושה למעננו, ואנו עושים זאת בכל תפילותינו. ב. אנו מברכים את שמו שהוא הדרך בו הקב"ה מתגלה בעולם. (מפרשי המקרא תחילת פרשת וארא). הרב רואי מרגלית.
שאלה: חייל שאינו יהודי: מה היחס לחייל שאינו יהודי, וכן פיקוד של חייל לא יהודי?
תשובה: נראה לי, שמכיוון שבמצב כזה מדובר על בטחון המדינה ועל אינטרסים של המדינה, צריך להתייחס אליו כרגיל.
שאלה: פרנסה: אני שואל האם הפרנסה של האדם תלויה בקב"ה או בעצמו ובכוחו של האדם, כי אני שנים עבדתי כמאבטח וכבר חצי שנה מובטל, ועשיתי המון מאמצים ולא הצליח לי כלום ממש. אז האם הפרנסה שלי נימצאת ביד השם, והאם יש השגחה פרטית?
תשובה: יש השגחה פרטית ואין זה פוטר את האדם מלהשתדל לפרנסתו. וכאשר אדם משתדל על זה יכולה לחול ברכת ד'. אך לפעמים גם אם אדם ישתדל לא חלה ברכת ד'. אך גם את זה יש לקבל באהבה ולדעת שהכל לטובה. ולהאמין ולקוות שיהיה טוב. אל תפסיק לחפש עבודה ואם תמצא עבודה תשתדל לעשות אותה באופן מושלם שירצו בך. ועל זה תבוא ברכת ד'.
שאלה: צניעות בשינה: יש לי קושי רב לישון על הצד בלילה מכיון שהורגלתי לישון על הבטן ואם אני על הצד אני פשוט לא מצליח להירדם וזה קשה לי, ואם אני שוכב על הבטן אין לי הרהורים רעים. מה אפשר לעשות?
תשובה: גם אם יש קושי רב בשינה על הצד, צריך להתאמץ ולהתרגל לשינה כזו, כי ההרגל בגילך קל יותר והוא ישפיע לשנים רבות.
שאלה: רבנים מברכים: ביקשתי ברכות מרבנים מקובלים ובורכתי אבל הברכות לא עזרו בכלל, ברכות של פרנסה זיווג וישוב הדעת, בלימוד תורה, כי בלי פרנסה נשברתי רוחנית ואני ממעט להגיע לשבתות ושעורים בבית כנסת. השאלת היא אם יש בברכות של רבנים ומקובלים ממש כח, ואם כן למה הברכות שלהם לא עובדות? ואיך אומרים שברכות של מקובלים לא חוזרות ריקם כשאתה רואה שזה לא עובד, ומדובר ברבנים מוכרים וידועים, אני היום לא מאמין שיש בזה כח לעזור ממש, ואולי התפילה ביני לבין השם תעזור, בלי תיווך. מחכה להסבר כי אני מבולבל.
תשובה: חכמינו אמרו אל תהי ברכת הדיוט קלה בעינך וכל שכן ברכת חכם. אך לא בהכרח שהברכה תתקיים בדרך ובזמן שאתה מבקש. אין כל ספק שאם אתה תתפלל מעומק ליבך אין כמו התפלה היוצאת מעומק הלב. ואם לא תענה מיד אל תתיאש. התפלל אדם ולא נענה ישוב ויתפלל שנאמר קוה אל ד' חזק ויאמץ לבך וקוה אל ד'. וחשוב להאמין שאם התפללת ולא נענת גם זו לטובה כך צריך להיות כנראה ולבסוף גם יתברר לך שבאמת הכל לטובה. חזק ואמץ.
שאלה: הפרת הבטחה לשכירת דירה: סיכמנו עם בעל הבית שישכיר לנו את ביתו. סיכמנו מחיר ונסענו ע"מ לחתום חוזה. אז התברר לנו שהשוכר הנוכחי (ששכר את הדירה לפנינו) הבטיח את הבית ללא ידיעת בעה"ב למישהו אחר, ולא ידע על קיומינו. בעה"ב חזר בו, והעלה את המחיר ואף לזאת הסכמנו. בסופו של דבר לא קיבלנו את הדירה והרב שלו אמר שהדבר מותר כיוון שעדיין לא קיבלנו את הדירה. האם השוכר והמשכיר נהגו כהלכה?
תשובה: מבחינת ההלכה, אי-אפשר לחייב ולכוף את בעל-הבית, מפני שלא נחתם עדיין חוזה. אבל הדבר אסור על-פי ההלכה, שאסור לאדם לחזור בו במצב כזה, והחוזר הרי הוא בכלל "מחוסרי אמנה".
שאלה: ויתור על ערבית בלחץ זמן: האם מותר לאדם שעסוק בענייני העולם הזה כאשר הוא בלחץ על זמן לוותר לעיתים על תפילת ערבית במניין? ואם כן - האם לומר את כל נוסח התפילה כיחיד?
תשובה: בעת דוחק גדול מותר להתפלל ביחידות.
שאלה: פיאות לגברים: האם יש בעיה בהנחת הפיאות מאחורי האוזן? (שמעתי שיש בעיה בקבלה בכך, ויש כאלה שבתפילה מסירים הפאות מאחורי האוזניים)
תשובה: בהלכה לא מוזכר היכן להניח את הפיאות. לכן נראה לי שהמחמירים לגדל פיאות, יניחו אותן היכן שנוח להם.
שאלה: הגיית המילה אלוה: האם הוגים את הה"א בסוף? כמו מפתח, שומע, צורח כלומר אלו(Wה) עם פתח מתחת לW ומפיק בהא? או שהוגים ה כמו שלך כלומר אלו- ה?
תשובה: צריך להגות אלו-וה כמו יהוש-וע. הרב רואי מרגלית.
שאלה: איך אפשר להסביר?: איך אפשר להסביר לחברים בצורה המועילה ביותר את השאלה ששואלים אותי רבות, "למה אנו לומדים תורה(במקום ללכת לצבא)?" שהרי ישר אני מתחיל בבסיס,- בהסבר על היחס בין ה לעם ישראל וציוויו עלינו, והחובה שלנו לקיימן, ואני מרגיש שאני מעמיס עליהם יותר מדי מידע חדש וכשאני מגיע לנקודה, הם כבר מתייחסים בביטול גמור לדברי, וחושבים אותי להוזה בהקיץ!!
תשובה: אין צורך להסביר למי שאינו רוצה לשמוע אני מניח שהשואלים שאתה מדבר עליהם הם כאלה. ואם הם רציניים והם באמת רוצים להבין תציע להם לברר זאת עם אחד הרמי"ם בישיבות ואם הם רוצים זאת תנסה לקשר בינם לבין הרמי"ם.
שאלה: ציצית וכיפה: אני חילוני. חבר שכנע אותי ללבוש ציצית. האם כשמסתובבים כל היום עם ציצית חייבים להיות עם כיסוי ראש כלומר כיפה, או שרק שמים כיפה, ואז אפשר להוריד את הכיפה?
תשובה: מצות ציצית מתקימת גם כאשר אין כסוי ראש. ואפשר ללכת עם ציצית ללא כסוי ראש. כסוי ראש הוא מנהג ואינו מצווה ממש. אם כי גם למנהג יש חשיבות ואכן כאשר מתפללים או מברכים יש לכסות את הראש.